Tesɛa ṭṭaq iɣum s urridun amellal, tawwurt tṣekker. Mi i ukiɣ d yiman-iw ,sserseɣ Afus-iw ɣef tɛebbut-iw ufiɣ ur lsiɣ kra ,ala yiwen ujermuq n uceṭiḍ akken d amellal daɣen , yettaweḍ ɣer tgecrar. Aqerruy-iw mi d-ukiɣ nwiɣ ahat yewzen kra n yiqenṭaren. Dewraɣ-d ɣer tama tayefust, ufiɣ-d tafremlit-nni, marie, teqqim ɣef ukersi tettmuqul-iyid. Ur zriɣ ara amek ara s-iniɣ dacu iyeḍran yidi, acku ur ssineɣ ara tarumit, nettat ahat ur tessin taqbaylit. Tuɣal tekker-d ɣuri, teṭṭef-iyi-d deg ufus tqerb-d ɣur-i, teslef i wudem-iw tezmumeg.